Avainsanat

Tiivistelmä



Avainsanat

1. Taloudellinen ja sosiaalinen yhteenkuuluvuus — Rakennerahastojen interventiot — Yhteisön myöntämä rahoitus — Taloudellisen tuen peruuttamista koskeva menettely — Komission velvollisuudet — Velvollisuus pyytää kyseessä olevaa jäsenvaltiota esittämään huomautuksensa tietyssä määräajassa — Velvollisuudesta ei seuraa velvoitetta odottaa näitä huomautuksia ennen tuen peruuttamista koskevan päätöksen tekemistä — (Neuvoston asetusten N:o 2052/88 4 artiklan 1 kohta ja N:o 4253/88 24 artiklan 1 ja 2 kohta)

2. Muutoksenhaku — Valitusperusteet — Tosiseikkojen virheellinen arviointi — Tutkimatta jättäminen — Yhteisöjen tuomioistuimen harjoittaman valvonnan piiriin ei kuulu selvitysaineiston arviointi, paitsi jos se on otettu huomioon vääristyneellä tavalla — (EY 225 artikla; yhteisöjen tuomioistuimen perussäännön 51 artiklan ensimmäinen kohta)

Tiivistelmä

1. Sen väitteen osalta, että komission on vastaanotettava asianomaisen jäsenvaltion huomautukset ennen taloudellisen tuen peruuttamista, rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen N:o 2052/88 soveltamisesta annetun asetuksen N:o 4253/88 24 artiklan 1 kohdassa säädetään ainoastaan, että komissio tekee tapauksesta aiheellisen tutkimuksen pyytäen erityisesti asianomaista jäsenvaltiota tai sen toiminnan täytäntöönpanoa varten nimeämiä viranomaisia esittämään havaintonsa määräajassa. Tämän tutkimuksen jälkeen komissio voi ryhtyä tarpeellisiin toimenpiteisiin, jos tutkimus vahvistaa sääntöjenvastaisuuden tapahtumisen.

Kyseisen artiklan sanamuodosta ei seuraa, että tapauksen aiheellisen tutkimuksen aikana komission velvollisuus ulottuisi sitä yksinkertaista vaatimusta pidemmälle, että se pyytää jäsenvaltiota tai muita sen toiminnan täytäntöönpanoa varten nimeämiä viranomaisia esittämään huomautuksensa määräajassa. Tätä tukee se seikka, että sekä viittaus tiettyyn määräaikaan että komission saman 2 artiklan mukainen toimivalta tuen peruuttamiseen menettäisivät kokonaan tehokkaan vaikutuksensa, jos komissio ennen päätöksen tekemistä olisi velvoitettu odottamaan, että asianomainen jäsenvaltio esittää huomautuksensa.

Edellä mainitun asetuksen 24 artiklan 1 kohdassa ja asetuksen N:o 2052/88 4 artiklan 1 kohdassa mainittu yhteistyökäsite, joka tarkoittaa kiinteitä neuvotteluja komission, asianomaisen jäsenvaltion ja tämän kansallisella tasolla nimeämien toimivaltaisten kansallisten, alueellisten, paikallis- tai muiden viranomaisten välillä, ei sisällä vaatimusta, jonka mukaan tuen peruuttamispäätöksen tekeminen komission toimesta edellyttäisi, että komissio on sitä ennen vastaanottanut jäsenvaltion huomautukset. Näihin artikloihin ei voida myöskään perustaa toimivaltaa, joka mahdollistaisi sen, että jäsenvaltio asettaa komissiolle velvollisuuksia niiden velvollisuuksien lisäksi, joista on säädetty edellä mainitussa 24 artiklan 1 kohdassa.

(ks. 29, 31 ja 32 kohta)

2. EY 225 artiklasta ja yhteisöjen tuomioistuimen perussäännön 51 artiklan ensimmäisestä kohdasta käy ilmi, ettei yhteisöjen tuomioistuimella ole toimivaltaa määrittää asian tosiseikastoa eikä lähtökohtaisesti myöskään arvioida sitä selvitystä, johon ensimmäisen oikeusasteen tuomioistuin on asian tosiseikastoa määrittäessään tukeutunut. Silloin, kun tämä selvitys on saatu asianmukaisesti ja todistustaakkaa ja asian selvittämistä koskevia menettelysääntöjä sekä yleisiä oikeusperiaatteita on noudatettu, ainoastaan ensimmäisen oikeusasteen tuomioistuimen tehtävänä on arvioida sille esitetyn selvityksen näyttöarvoa. Lukuun ottamatta sitä tapausta, että tuomioistuimelle esitetty selvitys on otettu huomioon vääristyneellä tavalla, tämä arviointi ei näin ollen ole sellainen oikeuskysymys, että se sinänsä kuuluisi yhteisöjen tuomioistuimen harjoittaman valvonnan piiriin.

(ks. 36 kohta)